Руська народна републіка Лемків

**Лемковска република Флоринкы**, **Лемковско-русинска република**, **Руська людова република Лемкох**, самоназвов **Русская народная республика** — самосправна единиця на територии Лемковины, взникла по роспадѣ Австро-Мадярской империи. 

## Выголошѣня републикы
Република была выголошена 5. децембра 1918 во Флоринцѣ конгресом зоз 500 делегатох, котры представляли 130 сел региона. Конгрес створив выконный комитет (владу) *Начальный совѣт Лемковщины*, веденый грекокатолицкым священиком Михайлом Юрчакевичом, и централну народну раду (парламент) *Руска Рада*, ведену Др.&nbsp;Ярославом Качмарчиком, правником. Нова лемковска влада нараз зачала з формованьом *Народной гарды*, створѣньом школ и кооперативох.

## Зложѣня и чинность влады
На чолѣ влады став о.&nbsp;Михайло Юрчакевич, а секретарьом Др.&nbsp;Дмитро Собин з Бортного. Были створены окружны (повѣтовы) комитеты од Нового Таргу на западѣ до Саноку на востоку. Влада републикы была русофилска. Зачаточно думали, же буде република припоена ку демократичной России. Як стало ся ясным, же через тамошну домову войну тото неможне, пробовали ся злучити  з Чехословакиев. Про то послали в децембру 1918 делегацию до Прагы, а 21. децембра 1918 в Пряшовѣ прилучили ся ку тамошной *Карпаторуськой народной радѣ*.

В Празѣ Лемкы не найшли розумѣня, Томаш Гарриг Масарик дипломатично их «подтримовав», але нич не обѣцяв: не было жадного интересу прилучати худобны лемковскы села, котры нигда не належали Мадярщинѣ и компликовати односины з Польщов.

20. апрѣля 1919 голова *Карпаторуськой народной рады* Антоний Бескид подав на Парижску мирову конференцию меморандум, котрым была лемковска позиция формализована, ай в англицком и французском текстѣ парижского меморандума на сторонѣ 23 была мапа, котра указовала державу *Карпатска Русь* въедно з лемковсков частьов на сѣверных убочах Карпат. Але уже в маю 1919 Парижска конференция тоту идею одвергла.

Еще 13. децембра 1918 в Саноку лемковскы лидеры подписали меморандум, же не хочуть быти ни з Поляками, ни з Мадярами, ни з «габсбургскыма» Украинцями. Лемковска влада не хотѣла подписати унию зо Западноукраинсков людовов републиков. Польска влада з того достала надѣю, же Лемкы выступлять на ей сторонѣ против украинскых сепаратистох, зато спочатку придѣлила им зброю про *Народну гарду* и будинок мерии в Грибовѣ про владу, але была скламана, понеже стояли они на Вилсоновых принципах самовызначѣня.

Польска влада не противостала активно лемковскым усилованям до часу, чекаючи покаль вопрос остаточно рѣшить Парижска конференция. Але 23. януара 1919 *Начальный совѣт Лемковщины* выголосив самороспуск и передав владу в рукы *Карпаторуськой народной рады* в Пряшовѣ, одкы выходили прочехословацкы и антипольскы прокламации. На то было на Лемковину послане польске войско з акциов, котру пак назвали «фебруаровов пацификациов». Были арештованы ведучы лемковскы дѣяче, о.&nbsp;Михайло Юрчакевич скрыв ся на Словакию. В акции были забиты двое и ранены веце людей, войско допустило ся самовольных реквизиций и конфишкаций. Ведучу роль одтеперь заняв Ярослав Качмарчик, котрый быв наставленый гледати компромис з польсков владов. Качмарчик од Варшавы достав обѣцянку, же репресивны акции и бранка до войска перестануть.

Качмарчик пробовав тыж в Ужгородѣ догваряти ся о злучѣню вшиткых Русинох в едной *Карпатской Руси*, але не схвалив то ани Григорий Жаткович, котрый ся бояв, же ся тым скомпликуе вопрос границь русинской територии.

## Конець републикы
По абсолутном неуспѣху заграничной дипломации и дочасном примирю на домашном полю, а тыж з причины зачатку земледѣлскых робот, ярь и лѣто року 1919 минуло в повном затиху, даяка политична активность указала ся аж восени, коли, нарушивши обѣцянку Варшавы, мѣстна влада зачала пробовати брати Лемкох до войска. Але поправдѣ заострила ся ситуация, коли в януарѣ 1920 бранка зачала ся уже з дозволу централной влады, а интервенции Качмарчика не дали резултату.

12. марца 1920 во Флоринцѣ зобрали ся около 50 найактивнѣйшых дѣячи Лемковины и выбрали 26-членный «парламент» *Верховный Совѣт Лемковской Руси*, котрый пак выбрав 5-членный «уряд» *Исполнительный Комитет*: премьер Ярослав Качмарчик, министер рольництва  Микола Громосяк, министер внуторных дѣл о.&nbsp;Дмитро Хыляк, министер заграничных дѣл о.&nbsp;Василь Курилло, з неяснов функциов Захарий Копыстянскый, адвокат з Перемышля, котрый але не брав ниякой участи в далшых подѣях. Быв принятый меморандум, котрый жадав плебисцит на територии польской и словацкой Лемковин, а перед тым одтягнутя польского и чешского войск. Наступно зачала ся агитация обывательства бойкотовати контингенты и бранку.

Польска влада нараз послала войско, и република зостала ликвидована.

## Суд
6. януара 1921 Ярослав Качмарчик, Микола Громосяк и о.&nbsp;Дмитро Хыляк были арештованы и оскаржены з пробы одорвати часть територии Польщи. Суд одбыв ся 10. юна 1921 в Новом Сончу, и вшиткы трое были признаны невинныма як такы, котры сповняли волю народа.

## Жерела и одказы
* Богдан Горбаль: **Лемківська республіка Флоринки**. //Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с.  Сс.&nbsp;401-402.
* Paul Robert Magocsi: **Chrbtom k horam**. Dejiny Karpatskej Rusi a karpatských Rusínov. UNIVERSUM. Prešov, 2016. 
* Paul Robert Magocsi: The Ukrainian Question Between Poland and Czechoslovakia: **The Lemko Rusyn Republic (1918-1920)**. //Nationalities Papers Volume XXI, No. 2, Fall 1993 <small>''Доступно онлайн''</small>
* Tadeusz A. Olszański: **Ruska Ludowa Republika Łemków**. Nowe spojrzenie w przededniu osiemdziesiątej rocznicy. //Magury. Rocznik Krajoznawczy Poświęcony Beskidowi Niskiemu”, s. 25-36, 1998. Studenckie Koło Przewodników Beskidzkich. ISSN 1505-4993 <small>''Доступно онлайн''</small>

## Додаточна информация
* Krzysztof Jabłonka: Setna rocznica ogłoszenia niepodległości państwa Łemków – Gawęda historyczna z 4 grudnia 2018 roku (аудиофайл, 45 мин.), поль.

## Референции

Катеґорія:Лемковска република Флоринкы
Катеґорія:Штаты і теріторії, котры основаны 1918
Катеґорія:Штаты і теріторії, котры заникли 1920
Катеґорія:Русины
Катеґорія:Бывшы штаты